D. Lipšic, podpredseda vlády a minister spravodlivosti SR: (2003-10-28):
Z. Martináková, podpredsedníčka NR SR: Ďakujem. Dávam slovo spoločnému spravodajcovi z ústavnoprávneho výboru, pánovi poslancovi Vlastimilovi Ondrejkovi, aby informoval Národnú radu o výsledku rokovania výborov o tomto návrhu zákona, aby odôvodnil stanovisko a návrh gestorského výboru. V. Ondrejka, poslanec: Vážená pani predsedajúca, pán minister, kolegyne, kolegovia, Národná rada Slovenskej republiky uznesením zo 17. septembra 2003 č. 453 pridelili vládny návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov, na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre obranu a bezpečnosť. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol tento zákon pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov. Súdna rada Slovenskej republiky vo svojom stanovisku z 22. septembra 2003, predloženom podľa § 4 ods. 1 písm. f) zákona č. 185/2002 Z. z. o Súdnej rade Slovenskej republiky o zmene a doplnení niektorých zákonov v znení zákona č. 267/2003 Z. z., vyjadrila nesúhlas s návrhom zákona. Zásadne nesúhlasí s ďalším obmedzovaním platových náležitostí sudcov. Poukazuje na skutočnosť, že výkonná moc opakovane prijíma opatrenia, ktorými odníma sudcom zákonne priznané práva, a pripomína, že sa tak robí napriek predchádzajúcemu uisteniu, že už skoršie a opakované reštriktívne opatrenia platov sudcov boli poslednými obmedzeniami v tejto oblasti. Súdna rada ďalej zásadne odmieta ďalšie a opakované reštriktívne opatrenia v platových pomeroch sudcov. Zdôraznila, že zákonom stanovené platové náležitosti sudcov patria medzi významné záruky nezávislosti súdnej moci, opakované a citeľné zásahy do zákonom priznaných práv sudcov nesvedčia o úcte k princípu nezávislosti súdnej moci a vážne narúšajú uvedený základný princíp demokratického štátu. Súdna rada Slovenskej republiky v dôsledku toho dôrazne protestovala proti predkladanému návrhu zákona a neodporúča jeho prijatie. Vládny návrh zákona, ktorým sa mení zákon číslo 385/2000 Z. z. o sudcoch a prísediacich a o zmene doplnení niektorých zákonov v znení neskorších predpisov, odporúčali Národnej rade Slovenskej republiky schváliť Výbor Národnej rady Slovenskej republiky pre financie, rozpočet a menu uznesením číslo 179 z 8. októbra 2003, Výbor Národnej rady Slovenskej republiky pre obranu a bezpečnosť uznesením 132 z 9. októbra 2003. Ústavnoprávny výbor Národnej rady Slovenskej republiky neprijal uznesenie, nakoľko návrh uznesenia odporúča Národnej rade vládny návrh zákona schváliť, nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky číslo 350/1996 Z. z. o rokovacom poriadku. Z uznesení výborov Národnej rady Slovenskej republiky pod bodom 3 tejto správy vyplýva pozmeňujúci návrh. V prvom bode úvodná veta znie: Čl. I, sa za § 151b vkladá 151c, ktorý vrátane nadpisu znie: „Výbory Národnej rady pre financie, rozpočet a menu a pre obranu a bezpečnosť ho navrhli.“ Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon číslo 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov, uvedený v uzneseniach pod bodom III, rokoval 16. októbra 2003 o spoločnej správe s odporúčaním návrh zákona schváliť. Ústavnoprávny výbor spoločnú správu neschválil. Uznesením zo 16. októbra číslo 284 poveril poslanca Národnej rady Slovenskej republiky Vlastimila Ondrejku, aby podľa § 80 ods. 2 zákona Národnej rady Slovenskej republiky 350/1996 Z. z. o rokovacom poriadku Národnej rady Slovenskej republiky v znení neskorších predpisov informoval Národnú radu o výsledku rokovania výborov, ktorým bol zákon pridelený, a predkladal ďalšie návrhy na postup podľa § 81 ods. 2, 82, ods. 1, 83 ods. 4 a 84 ods. 2, 86. Pani predsedajúca, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne nemám žiadnu prihlášku. Otváram možnosť ústne sa prihlásiť do rozpravy k tomuto bodu programu. Uzatváram možnosť hlásiť sa ústne do rozpravy. Vyhlasujem rozpravu za skončenú. Ďakujem, pán spravodajca a prerušujem zároveň rokovanie o tomto bode programu. Pokračujeme druhým čítaním o vládnom návrhu zákona o probačných a mediačných úradníkoch a o zmene a doplnení niektorých zákonov. Vládny návrh zákona máte ako tlač 366, spoločnú správu ako tlač 366a. Prosím, pán podpredseda vlády a minister spravodlivosti, pán Lipšic, aby ste vládny návrh pred poslancami odôvodnili.